Nokia

Ang Nokia Corporation ay isang pandaigdigang kompanyang Pinlandes sa larangan ng telekomunikasyon, teknolohiyang pang-impormasyon, at elektronikong pangkonsumo, na dating itinatag bilang isang pagawaan ng sapal noong 1865. Ang pangunahing punong-tanggapan ng Nokia ay nasa Espoo, Pinlandya, sa kalakhang Helsinki, subalit ang tunay na pinagmulan ng kompanya ay nasa rehiyon ng Tampere sa Pirkanmaa. Noong 2020, may tinatayang 92,000 empleyado ang Nokia sa mahigit 100 bansa, nagsagawa ng kalakalan sa higit 130 bansa, at nag-ulat ng taunang kita na humigit-kumulang €23 bilyon. Ang Nokia ay isang limitadong pangmadlang kumpanya na nakalista sa Nasdaq Helsinki at Pamilihang Sapi ng New York. Ayon sa Pandaigdigang Fortune 500, ito ang ika-415 pinakamalaking kompanya sa mundo batay sa kita noong 2016, matapos maabot ang pinakamataas na ranggong ika-85 noong 2009. Bahagi rin ito ng Euro Stoxx 50 na indeks ng pamilihang sapi.

Tumakbo ang kompanya ay nag-ooperate sa iba't ibang industriya sa nakalipas na 150 taon. Ito ay itinatag bilang isang pabrika ng sapal at sa mahabang panahon ay naiugnay sa goma at mga kable, subalit mula noong dekada 1990 ay nakatuon na ito sa malakihang imprastruktura ng telekomunikasyon, pagpapaunlad ng teknolohiya, at paglilisensiya. Malaki ang naging ambag ng Nokia sa industriya ng teleponyang pang-mobile, kabilang ang pagtulong sa pagbuo ng mga pamantayang GSM, 3G, at LTE. Sa loob ng isang dekada na nagsimula noong 1998, ang Nokia ang pinakamalaking tagapagtustos sa buong mundo ng mga teleponong selular at smartphone. Gayunman, noong huling bahagi ng dekada 2000, dumanas ang Nokia ng sunod-sunod na hindi mahusay na mga desisyon sa pamamahala, at di naglaon ay bumagsak nang matindi ang bahagi nito sa pamilihan ng teleponong selular.
link=https://en.wikipedia.org/wiki/File:Nokia_mobile_phones.jpg|left|thumb|Iba't ibang selpon ng Nokia noong dekada 2000
Matapos ang isang pakikipagsosyo sa Microsoft at ang mga sumunod na pagsubok ng Nokia sa pamilihan, noong 2014 ay binili ng Microsoft ang negosyo ng teleponong selular ng Nokia, at isinama ito bilang Microsoft Mobile. Pagkatapos ng bentahan, nagsimulang magtuon ang Nokia nang higit sa negosyo nito sa imprastruktura ng telekomunikasyon at sa mga teknolohiya ng Internet of things (Internet ng mga bagay), na minarkahan ng pagbebenta ng Here na dibisyon ng pagmamapa at ng pagkuha sa Alcatel-Lucent, kabilang ang organisasyong pananaliksik nitong Bell Labs. Sumubok din ang kumpanya sa virtual reality (birtuwal na realidad) at digital health (kalusugang diHital), na ang huli ay sa pamamagitan ng pagbili sa Withings. Ang tatak na Nokia ay bumalik sa pamilihan ng teleponong selular at smartphone noong 2016 sa pamamagitan ng isang kasunduan sa paglilisensiya sa HMD. Patuloy na nananatiling pangunahing tagapaglisensiya ng mga patente ang Nokia para sa karamihan ng malalaking tagagawa ng teleponong selular. Noong 2018, ang Nokia ang ikatlong pinakamalaking tagagawa ng kagamitang pang-network sa buong mundo.

Ang kompanya ay tinitingnan ng mga Pinlandes na may pambansang pagmamalaki, sapagkat ang negosyo nito sa teleponong selular ang nag-angat dito bilang pinakamalaking kompanya at tatak sa buong mundo na nagmula sa Pinlandya. Sa rurok nito noong 2000, bumuo ang Nokia ng humigit-kumulang 4% ng GDP ng bansa, 21% ng kabuuang pagluwas, at 70% ng kapital ng merkado ng Nasdaq Helsinki.

 Mga operasyon 
Ang Nokia ay isang julkinen osakeyhtiö (kompanyang pampubliko pinagsamang-sapi) na nakalista sa Nordikong Nasdaq/Helsinki at mga pamilihang sapi ng New York. Malaki ang ginampanan ng Nokia sa ekonomiya ng Pinlandya, at isa itong mahalagang tagapagbigay ng trabaho sa bansa, na nakikipagtulungan sa maraming lokal na katuwang at subkontratista. Nag-ambag ang Nokia ng 1.6% sa GDP ng Pinlandya at bumuo ng humigit-kumulang 16% ng kabuuang panluwas ng bansa noong 2006.

Binubuo ang Nokia ng dalawang pangkat ng negosyo, kasama ang iba pang mga subsidiyaryo at kaakibat na kompanya. Ang dalawang pangkat ng negosyo ng Nokia ay Nokia Networks at Nokia Technologies. Ang mga subsidiyaryo at mga kaakibat na kompanya ng Nokia ay ang Nokia Bell Labs, NGP Capital, Nuage Networks, Alacatel Mobile, HMD Global, and Alcatel Submarine Networks.

 Mga gawain sa korporasyon 

 Takbo ng negosyo 
Ang mga pangunahing takbo para sa Nokia ay ang mga sumusunod (sa pananalaping taon na nagtapos noong 31 Disyembre):
Taon Kita (€ bilyon) Netong kita (€ bilyon) Kabuuang mga ari-arian (€ bilyon) Mga empleyado 2007 51.0 7.2 37.5 112,000 2008 50.7 3.9 39.5 125,000 2009 40.9 0.89 35.7 123,000 2010 42.4 1.8 39.1 132,000 2011 38.6 −1.1 36.2 130,000 2012 30.1 −3.1 29.9 97,700 2013 12.7 −0.61 25.1 86,400 2014 12.7 3.4 21.0 57,500 2015 12.4 2.4 20.9 56,000 2016 23.6 −0.76 44.9 101,000 2017 23.1 −1.4 41.0 101,000 2018 22.5 −0.34 39.5 103,000 2019 23.3 0.007 39.1 98,300 2020 21.8 −2.5 36.1 92,000 2021 22.2 1.6 40.0 87,900 2022 24.9 4.2 42.9 86,800 2023 22.2 0.66 39.8 86,600 2024 19.2 1.2 39.1 80,300

 Pamamahala ng korporasyon 
Ang kontrol at pamamahala ng Nokia ay hinahati sa pagitan ng mga may-ari ng sapi sa isang pangkalahatang pulong at ng Pangkat ng Pamunuan ng Nokia, sa ilalim ng pamumuno ng lupon ng mga direktor. Ang tagapangulo at ang iba pang mga kasapi ng Pangkat ng Pamunuan ng Nokia ay itinatalaga ng lupon ng mga direktor. Tanging ang tagapangulo ng Pangkat ng Pamunuan ng Nokia lamang ang maaaring maging kasapi ng kapwa lupon ng mga direktor at ng Pangkat ng Pamunuan ng Nokia. Ang mga komite ng lupon ng mga direktor ay binubuo ng Komite ng Awdit, ang Komite ng Empleyado, at ang Komite sa Pamamahala at Komite ng Nominasyon.

 Sapi 

Ang Nokia ay isang pangmadlang kumpanyang may limitadong pananagutan at ang pinakamatandang kumpanyang nakatala sa ilalim ng parehong pangalan sa Pamilihang Sapi ng Helsinki, simula noong 1915. Nagkaroon ang Nokia ng pangalawang listahan sa Pamilihang Sapi ng New York mula pa noong 1994. Inalis sa listahan ang mga sapi ng Nokia mula sa Pamilihang Sapi ng London noong 2003, sa Pamilihang Sapi ng Paris noong 2004, sa Pamilihang Sapi ng Stockholm noong 2007, at sa Pamilihang Sapi ng Frankfurt noong 2012. Dahil sa pagkuha sa Alcatel-Lucent noong 2015, muling inilista ng Nokia ang mga sapi nito sa Pamilihang Sapi ng Paris at isinama sa indeks na CAC 40 noong 6 Enero 2016, subalit kalaunan ay inalis noong 18 Setyembre 2017.

Noong 2007, ang kapitalisasyon ng merkado ng Nokia ay €110 bilyon; pagsapit ng 17 Hulyo 2012, ito ay bumaba sa €6.28 bilyon, bago muling tumaas sa €26.0 bilyon noong 23 Pebrero 2015. Ang  kapitalisasyon ng merkado ng Nokia noong 2020 ay €21.76 bilyon.

 Kagawian ng korporasyon 
Ang opisyal na manipesto ng kagawian ng korporasyon ng Nokia mula pa noong dekada 1990 ay tinatawag na The Nokia Way (Ang Paraan ng Nokia). Binibigyang-diin nito ang bilis at kakayahang umangkop sa paggawa ng pasya sa isang patag at naka-network na organisasyon.

Ang opisyal na wika ng kalakalan ng Nokia ay Ingles. Lahat ng natala ay nakasulat sa Ingles, at ginagamit ito sa tatag na komunikasyon sa loob ng kumpanya.

 Punong-tanggapan 

Matatagpuan ang Nokia sa Karaportti sa Espoo, Pinlandya, malapit sa kabisera na Helsinki. Ito ang kanilang punong-tanggapan mula pa noong 2014 matapos lumipat mula sa espesyal na itinayo na Nokia House (Bahay Nokia) sa Espoo bilang bahagi ng bentahan ng negosyo ng teleponong selular sa Microsoft. Ang gusali sa Karaportti ay dating punong tanggapan ng NSN (ngayon ay Nokia Networks).

 Mga pananda 

 Mga sanggunian 

Kategorya:Nokia
Kategorya:Mga kompanyang panteknolohiya
Kategorya:Mga kompanya sa Finland